Jorun Stiansen

**Jorun Stiansen** (født 1984) er en norsk sanger og TV-personlighet oppvokst i Vennesla. Stiansen er adoptert fra Colombia, og fødenavnet hennes var **Marina Zalazar Franco**.

## Musikkarriere

### Idolseier og popkarriere (2005–2007)
Som 20-åring deltok Jorun Stiansen på audition til Idol 2004, men gikk ikke videre. Året etter vant hun finalen i Idol 2005 mot Tone Damli Aaberge med 55&nbsp;% av stemmene. Blant de øvrige deltakerne samme sesong var Eva Weel Skram, Malin Pettersen og Alejandro Fuentes. Finalen foregikk i Oslo Spektrum 20. mai 2005, med 8&nbsp;000 i publikum. Sendingen hadde 1&nbsp;475&nbsp;000 seere, og var frem til 2011 det mest sette underholdningsprogrammet i TV 2s historie.

Fem dager etter finaleseieren ble singelen med vinnerlåta «This Is the Night» gitt ut, mens bidraget hennes på samlealbumet for Idol 2005 var sangen «Irresistible». Sommeren 2005 deltok Stiansen på Idols sommerturné, og året etter var hun med som programleder.

Stiansens første soloplate, *[[Unstable]]*, var produsert av David Eriksen og ble utgitt på Sony i august 2005. Tidligere samme år ga hun sammen med Paperboys ut tittelsporet «Unstable» som singel. Singelen lå til sammen 13 uker på VG-lista Topp 20; fem av ukene på førsteplass.

Etter å ha avsluttet samarbeidet med plateselskapet Sony gikk Stiansen til Universal, der hun i 2007 ga ut singelen «Sticky Hands». Den lå på VG-lista i seks uker med en 6. plass som beste notering.

Alle tre singlene er også inkludert på en rekke samlealbumserier som *[[Absolute Music]]*, *[[McMusic]]*, *Hits for Kids* og abonnementsserien *Mr Music*.

### Pause i karrieren (2008–2016)
Fra 2008 holdt Stiansen seg borte fra rampelyset i flere år og vendte tilbake til arbeid i farens sportsbutikk og som coach ved et kulturhus for barn og unge.

### Ny giv med TV-opptredener (2017–)
I 2017 signerte hun med managementbyrået Plan-B, og har siden deltatt i ulike TV-underholdningsprogrammer.

### Punkrock og nytt artistnavn (2026–)
I februar 2026 ble Jorun Stiansen annonsert til Tons of Rock samme år, der hun skal opptre under artistnavnet «Koco Franco» med The Dogs som backingband. Hun har i flere år samarbeidet med The Dogs og har fremhevet bandets gitarist Mads Martinsen som en viktig årsak til at hun vendte tilbake til musikken etter flere år utenfor bransjen. Hun har blant annet vært gjestevokalist på albumet *[[The Grief Manual]]* (2018) og singelen «This Is Not Your Fault» (2023). Bandet har flere ganger vært hovednavn på Løddepønk Wakestockfestival, som Stiansen arrangerer sammen med samboeren.  

## Annen karriere
* Stiansen har fagbrev i salg og service og jobbet i farens sportsforretning før hun satset fullt på musikkarrieren.
* Sommeren 2011 var hun en av programlederne for *[[Bingo Bingo]]* på TV 2. Programmet hadde lave seertall og ble raskt tatt av sendeplanen.
* Hun har utdanning som personlig trener.
* Siden oppstarten i 2018 har hun vært norsk ambassadør for .
* Sammen med samboeren Egil Furre har Stiansen siden 2019 arrangert den årlige punkrockfestivalen Løddepønk Wakestockfestival. Navnet spiller på at festivalen finner sted ved Furrebanen wakeboardpark på Løddesøl.
* Hun har stemmen til lamaen «Carol» i animasjonsfilmen *[[GOAT – Drøm stort]]* (Sony Pictures Animation, 2026).

### Deltakelse i realityshow og TV-konkurranser

* Høsten 2017 var Jorun Stiansen en av deltakerne i ''Skal vi danse'', der hun kom på fjerdeplass.
* I 2021 deltok hun i ''Stjernekamp'' på NRK, der hun også havnet på fjerdeplass.
* I 2023 var hun med i den musikalske gjetteleken *Hemmelige Duetter* på TV 2.
* I 2023 var Stiansen og Alejandro Fuentes makkere i *[[71° nord – team|71° Nord Team]]*, der de var det første laget som røk ut*.* 
* I 2024 deltok hun i andre sesong av *[[Jaget (norsk realityserie)#Sesong 2 (2024)|Jaget]]*, i par med Tshawe. De ble fanget i episode 7, og var ett av to par som røk ut den sesongen.

## Åpenhet om personlige temaer
Stiansen har fortalt at hun i flere år holdt seg borte fra rampelyset på grunn av angstplager.

Hun er frivillig barnløs og startet i 2024 podcasten *Barnefri*, der hun samtaler med gjester som har tatt samme valg.

Som adoptert fra Colombia har hun engasjert seg i adopsjonsdebatten med et ønske om å belyse også positive historier. Hun har aldri møtt sin biologiske familie.  

## Utmerkelser

* 2005: Årets dialektpris fra Mållagene på Agder
* 2023: Kulturprisen fra Vennesla kommune

## Diskografi

### '''Soloalbum'''
* 2005: *[[Unstable]]* (RCA/Sony Music Entertainment)

### '''Singler'''
* 2005: «This Is The Night» (RCA, 19 Recordings, Sony Music Entertainment)
* 2005: «Unstable» med rapduoen Paperboys (RCA/Sony Music Entertainment)
* 2007: «Sticky Hands» (Polydor/Universal)

### Medvirker på

* 2005: *Idol 2005* – med låta «Irresistible» (Sony Music Entertainment)

## Referanser


## Eksterne lenker
* 
* 
*